In Amenas på kartet over AlgerieIn AmenasIn AmenasIn Amenas på kartet over Algerie
In Amenas i Illizi i Algerie
**In Amenas** (arabisk: إن أميناس‎; *‘In ’Aminās*) er en *baladiyah* (kommune) i *daïra*en (distriktet) In Amenas i wilayaen (provinsen) Illizi i det østlige Algerie, nær grensen til Libya. Den har et areal på 14 913 kvadratkilometer og hadde 7 385 innbyggere i 2008.

Navnet *In Amenas* er på tuaregspråk (tamasheq), uttales *‘in ’amanās*, og betyr «fjelltopp».

Området ligger tett inntil grensen mot Libya. Det er ytterst tynt befolket. Mange av innbyggerne er tuareger.

Økonomi
-------

Hovedgassledninger i Nordvestafrika og over Middelhavet. Gassanlegget i Tiguentourine er påkoblet nær Wafa
Algeries største nasjonale internasjonale utviklingsprosjekt for LNG (flytende naturgass) ble innledet her i 2006. Operatører for prosjektet er Sonatrach (det algiske statsoljeselskap), BP og Statoil. Det dreier seg om fire primære gassfelt og deres samle- og bearbeidelsesanlegg i Tiguentourine, som er i kommunens industrielle sone. Statoil signerte lisensavtalene i 2006 og startet virksomhet i landet i 2007.

I 2010 produserte anlegget 9 milliarder kubikkmeter naturgasskondensat som ble utskipet via to sett rørledninger til henholdsvis den algirske og den tunisiske kysten. Den ene kalles *In Amenas-Haoud El Hamra* og den andre *In Amenas-Hassi Messaoud*.

Inndeling av kommunen
---------------------

Kommunen In Amenas er inndelt i åtte lokaliteter:

* Centre CIS, Zone industrielle, Zarzaïtine, Edjeleh, Elhadeb, Larache, Saut du Moulflon, Ohanet.

Samferdsel
----------

In Amenas betjenes av flyplassen Zarzaitine - In Amenas.

Klima
-----

In Amenas har varmt subtropisk ørkenklima (*BWh*, ifølge Köppens klimaklassifikasjon). Somrene er varme og hete, vintrene har milde dager og kjølige netter med temperaturer som av og til faller under 0 °C.

Angrep mot gassanlegget
-----------------------

Utdypende artikkel: Gisselaksjonen i In Amenas i 2013

Militante styrker som kalte seg *Katibat Moulathamine* («Den maskerte brigade», en antatt tidligere del av *Al Qaida i det islamske Maghreb*), angrep gassanlegget i Tiguentourine ca. 45 km vest for stedet In Amenas onsdag 16. januar 2013, og i alt 700 ansatte ble tatt som gisler. Aksjonen ble presentert som et mottrekk mot den fem dager tidligere innledede franske militære Opération Serval til støtte for regjeringen i Mali – fordi fransk flyvåpen tillates å overfly Algeries luftrom på vei til Mali.

Det var arbeidere på anlegget av ulike nasjonaliteter – deriblant algerske, amerikanske, britiske, japanske, norske og rumenske ansatte på gassfeltet. Terroristene satte tidlig de algerske og andre muslimske gisler fri, men beholdt mer enn 100 vestlige gisler på selve gassbehandlingsanlegget. Algeries regjering besvarte dette torsdag 17. januar med et massivt, militært angrep på gisseltakerne og basen, med tre kamphelikoptre og spesialsoldater. Etter at gisselaksjonen var avsluttet, ble det 21. januar 2013 offisielt rapportert om 40 drepte gisler.

Referanser
----------

1. ↑  Wilaya d'Illizi : répartition de la population résidente des ménages ordinaires et collectifs, selon la commune de résidence et la dispersion. Données du recensement général de la population et de l'habitat de 2008 sur le site de l'Office national des statistiques (Algérie).
2. ↑  Maiken Ree for NTB: Statoil-anlegg angrepet i Algerie Teknisk Ukeblad, 16. januar 2013
3. ↑  Oxford Business Group, The Report: *Algeria 2010*, Oxford Business Group, 2010 (ISBN 9781907065125), s. 52.
4. ↑  Soala Ariweriokuma: *The Political Economy of Oil and Gas in Africa: The Case of Nigeria*, 2009 (ISBN 9780415464840), s. 13
5. ↑  «North Africa Pipelines map - Crude Oil (petroleum) pipelines - Natural Gas pipelines - Products pipelines». Theodora.com. Besøkt 19. januar 2013.
6. ↑  *Décret* no. 84-365 av 19. desember 1984 *fixant la composition, la consistance et les limites territoriales des communes*, i *Journal officiel de la République algérienne démocratique et populaire*, nr. 67.  Arkivert 22. oktober 2013 hos Wayback Machine..
7. ↑  Henry McDonald (16. januar 2013). «Briton reported killed in kidnap raid in Algeria». The Guardian. Besøkt 16. januar 2013.
8. ↑  Algeries statsminister: Tidligere ansatt blant gisseltakerne – NRK 21. januar 2013